LV Eiropas Savienības Oficiālais Vēstnesis C 197/14

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 197/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“COLLINE PONTINE”

EK Nr. IT-PDO-0005-0499-28.09.2005

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche Agricole e Forestali Adrese: Via XX Settembre 20 00187 Roma RM ITALIA Tālr. +39 0646655104 Fakss +39 0646655306 E-pasts: saco7@politicheagricole.it

2. Grupa:

Nosaukums: Associazione Provinciale Produttori Olivicoli di Latina Adrese: Via Don Minzoni 04100 Latina LT ITALIA Tālr. +39 0773668957 Fakss +39 0773668957 E-pasts: aspollatina@libero.it Sastāvs: ražotāji/pārstrādātāji ( X ) citi ( )

3. Produkta veids:

1.5. grupa. Eļļas un tauki – Neapstrādāta augstākā labuma olīveļļa.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Colline Pontine”

4.2. Apraksts:

Neapstrādāta augstākā labuma olīveļļa, kurai ir šādas fizikālās un ķīmiskās īpašības.

ĶĪMISKAIS UN FIZIKĀLAIS NOVĒRTĒJUMS Kopējais skābums, kas izteikts kā oleīnskābe, ir 0,6 grami vai mazāk uz 100 gramiem eļļas Peroksīda skaitlis ir 12 vai mazāk Polifenolu saturs ir lielāks par 100 mg/kg Oleīnskābe ≥ 72 %

ORGANOLEPTISKO ĪPAŠĪBU KOPUMS: krāsa no intensīvi zaļas līdz dzeltenai ar zeltainu mirdzumu. Krāsa ir atkarīga no Itrana šķirnes olīvu novākšanas laika, kas augļu pakāpeniskas nogatavošanās dēļ var sākties novembrī un turpināties līdz nākamā gada 31. janvārim. Šī šķirnes īpatnība ļauj neapstrādātas augstākā labuma “Colline Pontine” olīveļļas ražotājiem un pārstrādātājiem ieplānot olīvu novākšanu, ņemot vērā dažādus sezonāla rakstura aspektus (laika apstākļus, olīvkoku birzīs esošo olīvu daudzumu utt.). Neapstrādāta augstākā labuma olīveļļai “Colline Pontine” raksturīga vidēja vai vidēji intensīva zaļu olīvu smarža, mandeļu pēcgarša un tipiska zāļu aromāta nots; tai raksturīga tipiska (zaļu) tomātu garšas nianse ar viegli vai vidēji rūgtu piegaršu un sīvumu. ORGANOLEPTISKĀS ĪPAŠĪBAS VIDĒJĀ VĒRTĪBA Trūkumi 0 Augļu piegaršas intensitāte 4–7 Rūgtums 3–5 Sīvums 3–5 Tomātu piegarša 3–6

Neapstrādātai augstākā labuma olīveļļai ar aizsargātu cilmes vietas nosaukumu “Colline Pontine” jābūt ražotai no šādu šķirņu olīvām:

— “Itrana”, no 50 % līdz 100 %,

— “Frantoio” un “Leccino”, līdz 50 %,

— citām šķirnēm maksimāli līdz 10 %.

4.3. Ģeogrāfiskais apgabals:

Olīveļļas ar aizsargātu cilmes vietas nosaukumu “Colline Pontine” ražošanas apgabals aptver Latīnas (Latina) provinces vairāku pašvaldību teritoriju, kuras atrodas Lacijas (Lazio) reģionā, proti:

Aprilia, Bassiano, Campodimele, Castelforte, Cisterna di Latina, Cori, Fondi, Formia, Itri, Lenola, Maenza, Minturno, Monte San Biagio, Norma, Priverno, Prossedi, Roccagorga, Rocca Massima, Roccasecca dei Volsci, Santi Cosma e Damiano, Sermoneta, Sezze, Sonnino, Spigno Saturnia un Terracina.

4.4. Izcelsmes apliecinājums:

Visi ražošanas posmi ir jāuzrauga un jāuzskaita visi ievestie un izvestie produkti. Tādējādi, kā arī ierakstot olīvu audzēšanai izmantotos zemesgabalus, eļļas spiestuves, pildīšanas uzņēmumus attiecīgos reģistros, kurus pārvalda pārbaudes struktūra, kā arī paziņojot pārbaudes struktūrai par saražoto daudzumu, tiek garantēta produkta izsekojamība. Pārbaudes struktūra atbilstīgi specifikācijai un kontroles plānā paredzētajām kontrolēm pārbauda visas šajos sarakstos reģistrētās fiziskās un juridiskās personas.

4.5. Ražošanas metode:

Produkta specifikācijā cita starpā paredzēta augsnes virskārtas mehāniska apstrāde, kas vienlaikus nodrošina arī nezāļu iznīcināšanu. Atļauts arī zaļais augu segums. Nezāļu iznīcināšanai drīkst izmantot ķīmiskos līdzekļus. Izmantojot augu aizsardzības līdzekļus, jāraugās, lai uz olīvām būtu iespējami maz pretparazītu līdzekļu atlieku vai to nebūtu nemaz. Olīvu raža no viena koka nedrīkst pārsniegt 100 kg. Raža jānovāc ar rokām vai mehāniski, nepieļaujot olīvu nokrišanu. Obligāti jāizmanto tīkli, aizliegts savākt olīvas, kas pašas nokritušas no koka. Ražas novākšanu uzsāk tad, kad augļi sākuši nogatavoties, un pabeidz līdz 31. janvārim. Aizliegts lietot ķīmiskus līdzekļus, kuri izraisa vai veicina augļu nokrišanu. Olīvas transportē perforētos un mazgājamos traukos. Atļauts izmantot arī nerūsējošā tērauda vai cita materiāla traukus, kurus var mazgāt un izmantot pārtikas produktiem, ar noteikumu, ka olīvas no šiem traukiem pārstrādā tajā pašā dienā. Jebkurā gadījumā olīvas pēc novākšanas jāizspiež 48 stundu laikā. Stingri aizliegts izmantot ķīmiskas un/vai bioloģiskas palīgvielas, vai mehāniskus palīglīdzekļus (talku); tādējādi eļļas iegūšanai atļauti tikai mehāniski un fiziski paņēmieni, kas nodrošina, ka eļļā saglabājas raksturīgās olīvu īpašības. Olīvām noņem lapas un mazgā, lai likvidētu iespējamās pretparazītu līdzekļu atliekas un neraksturīgas vielas. Eļļas iegūšanai atļauts izmantot tikai tādus mehāniskus un fiziskus paņēmienus, kas nodrošina, ka eļļā saglabājas olīvu raksturīgās īpašības. Olīvu masu 33 °C temperatūrā mīca maksimāli 50 minūtes. Aizliegts izmantot pārstrādes metodi, kas pazīstama ar nosaukumu “ripasso”. Tāpat eļļas iegūšanas procesā aizliegts izmantot ķīmiskas vai bioloģiskas iedarbības produktus un talku. Iegūtais eļļas daudzums nedrīkst pārsniegt 27 % olīvu svara. Neapstrādātas augstākā labuma olīveļļas ar aizsargātu cilmes vietas nosaukumu “Colline Pontine” iegūšanai atļauts izmantot olīvas, kas audzētas ar bioloģisko metodi. Traukiem, kuros pilda patēriņam paredzētu neapstrādātu augstākā labuma olīveļļu ar aizsargātu cilmes vietas nosaukumu “Colline Pontine”, jābūt no tumša stikla, keramikas vai nerūsējoša metāla folijas; drīkst būt tikai likumā noteiktās sastāvdaļas, uz traukiem jābūt etiķetei (norādīta turpmāk) un to tilpība nedrīkst būt lielāka par 5 litriem. Atļauts fasēt vienas porcijas alumīnija folijas vai līdzīgu likumā atļautu sintētisku materiālu maisiņos, kuru tilpība ir 10 ml, Uz tiem jānorāda likumā paredzētie dati un pārbaudes struktūras piešķirtais sērijas numurs. Neapstrādātas augstākā labuma olīveļļas ar aizsargātu cilmes vietas nosaukumu “Colline Pontine” iegūšanai vajadzīgie olīvkoki jāaudzē un iegūtā eļļa jāpilda ģeogrāfiskajā apgabalā, kas norādīts 4.3. punktā, lai mazinātu iespēju, ka ražošanas, uzglabāšanas un sertifikācijas procesā produkts sabojājas un zaudē savas organoleptiskās īpašības. Iespēja, ka olīveļļas kvalitāte gaismas, siltuma un gaisa skābekļa ietekmē pasliktināsies, ievērojami palielinās, ja produktu izved ārpus ražošanas apgabala.

4.6. Saikne:

Neapstrādātai augstākā labuma olīveļļai ar aizsargātu cilmes vietas nosaukumu “Colline Pontine” ir tādas raksturīgas īpašības, ko veidojušas gan apgabala īpatnības, gan jo īpaši olīvu šķirne “Itrana”, kura nekur citur nav tik plaši izplatīta un kuru audzējot 4.3. punktā minētajā apgabalā, iegūst sevišķas kvalitātes īpašības, kas piešķir šim produktam zīmīgu un atšķirīgu garšu.

Kopumā neapstrādātai augstākā labuma olīveļļai “Colline Pontine” raksturīga “harmoniska” garša, ko rada tās raksturīgo īpašību veiksmīgs apvienojums. Šā iemesla dēļ šo eļļu iecienījis ļoti plašs patērētāju loks.

Audzēšanas apgabalā, kas minēts 4.3. punktā, augsnes veido galvenokārt kompakti kaļķaini pamatieži, kas ģeoloģiski pieder agrīnajam krīta periodam. Šajos zemesgabalos parasti ir neliels augsnes auglīgais slānis, augsnēm ir laba ūdenscaurlaidība, un lielu gada daļu tās ir sausas. Vidusjūras tipa klimatam raksturīgas maigas ziemas, kad temperatūra reti noslīd zem nulles. Olīvas audzē galvenokārt Pontinas provinces (Provincia Pontina) pakalnos gandrīz vienlaidus joslā no Rocca Massima un Cori dienvidaustrumu virzienā līdz Minturno un Castelforte pie robežas ar Neapoles provinci.

“Itrana” šķirnes olīvas, pazīstamas arī kā “Oliva di Gaeta”, “Trana”, “Oliva Grossa” vai “Cicerone” olīvas, dominē neapstrādātas augstākā labuma olīveļļas “Colline Pontine” ražošanas apgabalā, veidojot 70 % no tur audzētajiem olīvkokiem. Starp Itrana šķirni un 4.3. punktā minēto apgabalu ir īpaša un sena saikne; nosaukums Oliva di Gaeta liecina par senām tādas audzēšanas tradīcijām, kas no Gaeta, Itri un Formia apvidus izplatījās tālāk toreizējās Baznīcas valsts teritorijā un visbeidzot visā Pontinas provinces pakalnu un kalnu zonā. Gadsimtiem ilgā olīvu audzēšana tātad izraisījusi “Itrana” šķirnes pakāpenisku izplatīšanos. Tā kā daļa no izaudzētajiem augļiem ar nosaukumu “Oliva de Gaeta” tikpat ilgi jau bija iecienītas galda olīvas, “Itrana” šķirnes olīvas klasificē arī kā galda olīvas. Šīs šķirnes olīvu audzēšanas agrotehniskā īpatnība ir tā, ka ražu novāc ļoti vēlu, jo olīvas nogatavojas pakāpeniski.

Augsne, olīvbiržu atrašanās vieta, klimats un dažādu šķirņu izmantošana ir galvenie faktori, kas piešķir neapstrādātas augstākā labuma olīveļļas “Colline Pontine” garšai tās īpašo raksturu – harmonisku līdzsvaru. Ja “Itrana” šķirnes olīvas audzē citos Itālijas apgabalos, tām mainās skābju un polifenolu saturs un līdz ar to arī raksturlielumi “rūgtums” un “sīvums”, kā to apliecina arī nesenie Lacijas reģionā veiktie pētījumi, kurus īstenoja Arsial Lazio, I.S.O.L. – Istituto Sperimentale per l’Olivicoltura Sez. di Spoleto e l’Università degli Studi di Roma “La Sapienza” reģionālajā olīveļļas ražošanas kvalitātes uzlabošanas programmā, ko saskaņā ar Regulu (EK) Nr. 2407/2001 finansēja Eiropas Savienība.

Neapstrādātai augstākā labuma olīveļļai “Colline Pontine” raksturīgs vairāk vai mazāk intensīva augļu garša ar patīkami līdzsvarotu rūgtumu un sīvumu un vienreizēju “zaļa tomāta” niansi, kas nepiemīt citos Itālijas apgabalos audzētu olīvu eļļai.

Šīs raksturīgās īpašības, kuru spilgti harmoniskā organoleptiskā raksturojuma pamatā ir augsnes un klimatisko apstākļu un izmantoto olīvu šķirnes īpatnības, apliecina ne tikai vēsturiskie dokumenti, bet arī daudzie valsts un starptautiskie apbalvojumi, kas olīveļļai piešķirti kopš 1872. gada. Pontīnas provincē un jo īpaši olīvu birzīs priekškalnēs, kur atrodas audzēšanas apgabals, olīvu audzēšana ir sabiedrībā dziļi iesakņojusies un gadu simteņiem ietekmējusi reģiona attīstību un iedzīvotāju dzīvi, un vēl šodien tai ir izšķiroša nozīme reģiona ekonomikā, kuras pamatā ir gandrīz tikai olīvu audzēšana. Maigais klimats veicina olīvkoku augšanu, audzēšanas apgabalu veido kalni vai priekškalnes, zeme te ir gan klinšaina un akmeņaina, gan irdena, un tā piekļaujas Lepini, Ausoni un Aurunci kalnu nogāzēm. Zemesgabali izvietoti dienvidu un dienvidrietumu nogāzēs līdz jūrai. Orogrāfisko sistēmu veido terase ar slīpumu jūras virzienā aptuveni 100 km garumā, un tādējādi tā ir viena no lielākajām vienlaidus teritorijām Itālijā. Gadsimtiem ilgi olīvu birzīs bija daudz “Itrana” šķirnes olīvu, kura izplatīta visā Lacijas reģionā, bet tikai Latīnas provincē tā ir dominējošā šķirne (Sonnino un Itri pašvaldību olīvu birzīs ir 90 % šīs šķirnes olīvkoku). Lai gan stāvajās nogāzēs augsne nav īpaši labvēlīga, olīvas te aug labi.

Baznīcas valsts pievērsās ne tikai purvu problēmas risināšanai; tā izdeva ediktu, kas saglabājies Latīnas provinces vēstures arhīvā, par 10 skudo izmaksu par katriem 100 iestādītiem olīvkokiem, tādējādi 1786. gadā 48 901 ha bija apstādīts ar olīvkokiem. Arī 18. gadsimta zemes reģistrs apliecina, ka olīvu audzēšana bijusi ļoti izplatīta. Itālijas valsts vienmēr ir augstu vērtējusi vietējo olīvu audzēšanu un sargājusi to no tirdzniecības svārstībām un rūpējusies, lai šo produktu demonstrētu daudzās izstādēs. Zemes meliorācijas laikā apgabalā ražotā olīveļļa joprojām guva atzinību, jo tika piedāvāta dažādās starptautiskās izstādēs, un arī autarķijas periodā, kad starptautiskā preču apmaiņa apsīka, tika nolemts veikt ieguldījumus olīvu audzēšanā, lai ieviestu modernākos paņēmienus, kurus izplatīja ceļojošā lauksaimniecības katedra “Cattedre”.

4.7. Pārbaudes struktūra:

Par pārbaudes struktūru ir izraudzīta privāta iestāde

Nosaukums: 3A-PTA Adrese: Fraz. Pantalla 06050 Todi PG ITALIA Tālr. +39 07589572224 Fakss +30 0758957257 E-pasts: certificazione@parco3a.org Tīmekļa vietne: http://www.parco3a.org

4.8. Marķējums:

Visiem traukiem jābūt noslēgšanas sistēmai, kas nav otrreiz izmantojama. Aizsargātam cilmes vietas nosaukumam “Colline Pontine” jābūt norādītam ar neizdzēšamiem lielajiem burtiem. Tā krāsai jāizdalās no fona un citiem etiķetes datiem. Vārdi “Colline Pontine” uz etiķetes jānorāda ar burtiem, kas ir lielāki par visiem pārējiem burtiem, kuri izmantoti uz etiķetes un uz etiķetes trauka otrajā pusē. Tieši zem ģeogrāfiskā nosaukuma “Colline Pontine” un ar tāda paša lieluma burtiem jānorāda apzīmējums “D.O.P. denominazione d’origine protetta”. Atļauts norādīt personu vārdus, uzņēmumu nosaukumus, privātus zīmolvārdus, ja tie nereklamē produktu un nemaldina pircēju. Saimniecību, lauksaimniecības uzņēmumu, muižu nosaukumus un to ģeogrāfisko atrašanās vietu, kā arī norādes par to, ka pildīšana veikta olīvu audzēšanas saimniecībā vai olīvu audzētāju apvienības uzņēmumā, atļauts minēt tikai ar nosacījumu, ka produkts iegūts vienīgi no olīvām, kas novāktas saimniecībai vai uzņēmumam piederošās olīvu birzīs. Uz galvenās etiķetes jānorāda olīvu audzēšanas gads. Uz etiķetes atļauts norādīt, ka eļļa iegūta no olīvām, kas audzētas ar bioloģiskām metodēm. Apzīmējuma “Colline Pontine” logotipā (tā sīkāku aprakstu un kolorimetriskos rādītājus skatīt Specifikācijā) perspektīvē attēlotas trīs dzeltenas doriskas kolonnas un virs tām daudz lielāka izmēra pelēki zaļš olīvas zars, fonā redzami kalni. Ap attēlu ir josla, kurā iekļauts apzīmējums “Colline Pontine”. Simbolika attiecas uz pirmsromiešu laikmeta civilizāciju un trim kalnu grēdām – Lepini, Ausoni un Aurunci. Logotipu var neievietot etiķetē, bet etiķetei un logotipam jāatrodas vienā pusē.